Με νέο παραλήρημά του ο πρωθυπουργός της Σλοβακίας, Ρόμπερτ Φίτσο, ζητά από την Ελλάδα να θυσιαστεί για χάρη της ΕΕ, όσον αφορά την προσφυγική κρίση.

«Είναι η στιγμή που ίσως χρειαστεί η Ελλάδα να θυσιαστεί για το καλό της ΕΕ», τόνισε σε συνέντευξή του στην εφημερίδα Hospodarske Noviny, η οποία παρουσιάζει το κλίμα διχασμού που επικρατεί στην Ευρωπαϊκή Ενωση.

Οπως αναφέρει, οι Ευρωπαίοι ηγέτες είχαν προειδοποιήσει τον Αλέξη Τσίπρα από το περασμένο καλοκαίρι.

«Τσίπρα, αν δεν κάνεις ό,τι μπορείς τότε θα υπάρχει μόνο ένα τεράστιο hotspot και θα λέγεται Ελλάδα. Και θα είναι δική σου ευθύνη γιατί δεν έκανες απολύτως τίποτα στα ελληνοτουρκικά σύνορα», φέρεται να του είχαν πει, σύμφωνα με τον κ. Φίτσο.

Η Σλοβακία συγκαταλέγεται στις χώρες του Βίζεγκραντ που έχουν αναπτύξει ανθελληνική πολιτική απέναντι στο προσφυγικό.

«Η Ελλάδα επιβίωσε από την κρίση του χρέους. Παρά το ότι τα εμφανή σημάδια συνδέονται απευθείας με την ευρωπαϊκή οικονομική ενίσχυση, επιβίωσαν. Αν κάποιος νομίζει ότι το ελληνικό σήριαλ τελειώνει κάνει λάθος. Η Ελλάδα παίρνει τη σκυτάλη στην κρίση και τώρα μπορεί να σπάσει το "σβέρκο" της με την προσφυγική κρίση», σημειώνει σε ένα σημείο το δημοσίευμα.